ŉ Ma van Howick in KwaZulu-Natal eis geregtigheid vir haar seun nadat hy glo so erg in die aanhoudingselle van die Howick-polisiestasie aangerand is, dat sy oordrom gebars het.

Nicholias Beretta (26) was op 12 April, in die middel van die afsonderingstydperk, op pad na ŉ spaza-winkel om te gaan kyk of daar sigarette verkoop word, toe beamptes in ŉ ongemerkte polisievoertuig hom voorgekeer het.

Sy ma, Nicolette, ŉ kunstenaar in Howick, het gesê Nicholias het onlangs van Viëtnam teruggekeer waar hy Engels-klasse aangebied het. Hy was in die proses om ŉ onderneming in Suid-Afrika op die been te bring.

Volgens Nicolette het Nicholias die betrokke oggend omstreeks 09:30 by die huis gery. Hy sou maar enkele minute weg wees en na sowat ŉ uur en ŉ half het sy onraad vermoed en na hom begin soek. “Ek het na die spaza-winkel gery, maar niemand daar het hom gesien nie. Ek is ook deur die hele dorp.”

Sy het besluit om hom as vermis by die polisie aan te meld, toe sy Nicholias se bakkie voor die polisiestasie sien staan het.

Volgens Nicolette het sy verskeie beamptes gevra of haar seun daar is en ŉ beampte het eindelik bevestig dat Nicholias in hegtenis geneem is omdat hy die afsonderingsregulasies oortree het.

“In die tyd wat ek voor in die polisiestasie vir hom gewag het, was die polisielede agter [in ŉ aanhoudingsel] besig om hom aan te rand,” het Nicolette gesê.

Sy vertel dat sy haar goedgemanierde seun huilend in die hoek van die sel aangetref het. Hy is glo onder meer in die bors en op sy private dele geskop. Hy kon kwalik loop en kon bykans niks hoor nie. Sy oë is glo blou geslaan en die kant van sy kop was bebloed.

Nicolette het gesê volgens haar seun het hy aanvanklik gedink rowers slaan toe toe die ongemerkte polisievoertuig hom probeer voorkeer het. Toe hy besef dit is polisielede in die voertuig, het hy aan hulle erken dat hy op pad was om sigarette te gaan koop.

Die verkoop van drank en sigarette is ingevolge die afsonderingsregulasies onwettig.

Nicholias is glo in die polisie se minibussie geboender waar een van die beamptes hom na bewering met die elmboog op die neus geslaan het. Hy is beveel om op die vloer te sit en is glo ook met die dood gedreig. Een van die beamptes het sy bakkie na die polisiestasie geneem, maar was glo deeglik bewus van die beweerde aanranding.

Nicolette het gesê haar seun is ure later vrygelaat.

Hy gebruik tans medikasie teen angs, sukkel steeds om te loop en sy een oordrom het gebars. Hy is ook geweldig getraumatiseer. “Hy is geweldig verneder.”

Nicholias is glo ondervra maar is beveel om stil te bly elke keer as hy probeer antwoord het. “Hoe meer hy probeer verduidelik het, hoe meer is hy geslaan,” het sy gesê.

“As ek nie by die polisiestasie aangekom het nie, weet ek nie wat met hom sou gebeur het nie. Die wonde sal genees, maar die vernedering waaraan hy onderwerp is….”

Volgens Nicolette was verskeie polisiebeamptes in die polisiestasie bewus van die gebeure en het hulle niks daaraan gedoen nie.

“My seun is ŉ pragtige siel wie se prioriteite reg is. Hy is uiters eerbiedig en ŉ mens verwag nie dat so iets sal gebeur nie. Ek wil sien dat ŉ behoorlike ondersoek gedoen word. Die polisie mag nie hulle mag so misbruik nie. Ek dink die een vraag wat my seun hulle ook sou wou vra, is ‘hoekom?’”

Nicholias het ŉ klag teen die polisie aanhangig gemaak en het die voorval ook by die onafhanklike polisieondersoekdirektoraat (Opod) aangemeld.

Maroela Media het die afgelope ruk berig verskeie klagte is sedert die inwerkingstelling van die staat van algehele afsondering teen die polisie ingedien. Dit sluit agt klagte in wat verband hou met sterftes wat glo weens die polisie se optrede veroorsaak is.

Robbie Raburabu, woordvoerder van Opod, het bevestig dat die saak ondersoek word.

Volgens Raburabu is die ondersoek nog in die beginstadium, veral gegewe die staat van algehele afsondering wat in dié stadium steeds geld.

Kapt. Nqobile Gwala, polisiewoordvoerder in die KwaZulu-Natal, het gesê ŉ saak van aanranding word ná die voorval ondersoek.